**Životom s koronom je (ne)moguć**

Krajem 2019. godine cijeli svijet susreo se s nama nepoznatom bolesti zvanom korona virus. Sada već dvije godine živimo s izrekom „novo normalno, a na pitanje kada će pandemija Covid-19 nestati, nitko nema odgovor. Vjerojatno će kao i svaka bolest ostati među nama te ćemo morati naučiti živjeti s njom.

Dok se neki pokušavaju prilagoditi radu od kuće i školovanju kod kuće, drugi nemaju izbora nego biti izloženi virusu. U današnje vrijeme društvo funkcionira na taj način. Svijet se sveo na digitalni oblik življenja koji su nam roditelji do pred samo dvije godine branili. Hoće li nam ostatak života izgledati tako? Mislim da neće. Kao i sa svakom bolesti, morat ćemo naučiti živjeti i s korona virusom.

Osobno se nisam susreo s tom bolesti te se nadam da ni neću. Međutim, ova bolest odnijela je mnogo života pa tako i živote meni nekih poznatih osoba. Smatram da se kao društvo možemo prilagoditi takvome načinu života, no pod uvjetom da država prestane propisivati ograničenja i zahtjeve. Djeca bi trebala biti u školama sa svojim prijateljima, roditelji bi trebali posao obavljati u tvrtkama, kupnja bi se trebala obavljati u trgovinama, a sve u svrhu socijalizacije društva. Godine 2020. u ljude je usađen strah koji još ni danas nije prestao. Zbog toga nam se ograničava druženje, igranje, zajedničko učenje i slično. Za mene to nije normalno. Kao i svako dijete, imam potrebu slobodno vrijeme provoditi s prijateljima na igralištu. Danas nam je to zbog jedne vrste straha ograničeno. Volio bih da više nema izolacija, da ne moramo imati nastavu online, da se ukine svakodnevno testiranje zbog moguće zaraze koja bi nastala zbog bliskog kontakta, ali bih volio i da država ne nameće obvezu cijepljenja. Na taj način nikada nećemo postići „staro normalno“ što je, zapravo, jedina prilika za normalnim životom.

Vjerujem da ćemo već ove godine imati priliku živjeti život kakav smo imali prije korone. Volio bih u srednju školu krenuti bez zaštitne maske i bez straha od rukovanja, da svoje nove prijatelje mogu upoznati na normalan način i zapamtiti njihovo lice. Možda nam nova 2022. godina donese bolje, sretnije i zdravije dane od prethodnih godina.

**Luka Mikec, 8.c**

**Život s koronom je (ne)moguć**

Korona se prvi put pojavila u Hrvatskoj početkom 2020. godine. Od tada sve se promijenilo.

Rastom broja zaraženih došli smo i do prvog lockdown-a. Ljudi su radili od kuća, djeca nisu išla u školu, nismo izlazili iz naših domova. U tim trenucima imali smo osjećaj kao da je cijeli svijet stao.

To nam je pomoglo da shvatimo koliko je život lijep izvan četiri zida naših soba. Ljudi su počeli primjećivati ljepotu prirode koja ih okružuje te su počeli cijeniti druženja s voljenim osobama te šetnje i boravak u prirodi. U vrijeme takvih situacija najbitnije je ostati pozitivan i gledati na to sa svijetlije strane.

Život s koronom je moguć samo moramo znati kako ga kvalitetno provesti i iskoristiti vrijeme koje nam pruža.

**Mirna Beti, 7.a**

**Život s koronom je (ne)moguć**

Korona - nevidljiva opasnost koja je sve ljude svijeta uplašila i promijenila im način života.

Život i svi oblici druženja potpuno su se promijenili. Odjednom u školi i javnim prostorima trebamo nositi maske, stalno dezinficirati ruke, mjeriti tjelesnu temperaturu, paziti kako kišemo, kako kašljemo, na koji se način pozdravljamo. Preplavljeni smo osjećajem straha i neizvjesnosti. Kroz maske ne možemo normalno disati, ne vidimo jasno tko govori jer su usta skrivena iza raznobojnih maski. Uskraćeni smo za osmijehe, zagrljaje i druženja. Rođendani, proslave u široj obitelji, svadbe, maškare, kino predstave... Sve nam je odjednom postalo nedostupno. Neke starije osobe ne puštaju ni vlastitu djecu u svoju blizinu. Sve se rješava na daljinu. Čak je i nastava bila online. U početku bilo nam je super. Profesor priča, a ti malo slušaš, malo ne slušaš, malo pišeš zadaće malo se izvlačiš pa ih ne pišeš. Nemaš osjećaj da je to prava škola pa ni obaveze onda nisu prave, opustiš se, a onda testovi i loše ocjene. Nakon nekoliko tjedana takve nastave svega ti je preko glave. Želiš vidjeti svoje prijatelje iz razreda, nastavnike, želiš trčati po hodniku, glupirati se i glasno se smijati.

Za vrijeme nastave na daljinu i samoizolacije srce te vuče van, a ti moraš sjediti u sobi, slušati predavanja. Zapisivati, pisati domaću zadaću i kada si sve napravio vani više nema sunca. Moji ukućani tjerali su me na terasu da me malo sunce dotakne.

Željni smo normalnog života. Želimo život bez maski i ograničenja. Ne želimo slušati koliko je zaraženih, koliko je ljudi na respiratoru, a koliko ih je umrlo. Želimo ići na izlete i proslave! Želimo se igrati!

Život s koronom je moguć, ali je naporan, dosadan i žalostan.

**Nikola Nenadović, 7.a**

**Život s koronom je (ne)moguć**

Sve je počelo u 2020. godini. Nitko nije znao što je ili tko je to, a to je bila korona. Išla je iz Kine do Amerike pa dalje cijelim svijetom te tako došla i do nas.

Neki kažu da je život s njom moguć, a neki da je nemoguć. Na početku sve je prešlo na daljinu; škole, poslovi, čak i online trgovine. Morali su se zatvoriti svi frizerski i kozmetički saloni i slične djelatnosti. Kad smo krenuli na nastavu na daljinu, rekli su da je to samo privremeno, a na kraju je bilo do kraja nastavne godine! Meni je bilo teže pratiti nastavu na daljinu jer se uopće nisam osjećala kao da sam u školi. No nakon par mjeseci takve nastave, već mi je sve bilo normalno. No online nastava nije bila sve. Tu su još maske u dućanima i određen broj kupaca koji mogu ući u njih. To je sve trajalo i trajalo…

Kad je došlo ljeto, ja sam se osjećala kao da korona više ne postoji, da je sve kao prije ili je samo život s koronom ipak moguć? To naravno nije trajalo zauvijek. Počela je nova nastavna godine, nove izolacije i nove online nastave. Krenuli smo u školu, nažalost noseći maske. I onda se ponovo broj pozitivnih povećao i opet smo na nastavi na daljinu. Za mene to nije bilo lako, ali što se mora, mora se!

Početkom 2021. godine moja majka se zarazila koronom, a za njom i moj otac. Moj brat i ja cijelo smo vrijeme bili u kontaktu s njima i ništa, nismo bili ni bolesni ni imali koronu. Mislim da je to za svakog drugačije. Nastavila se online nastava, ali pri kraju godine ipak smo se svi vidjeli uživo. Osjećala sam se kao da vidim sve svoje prijatelje nakon 10 godina. Na praznicima je opet bio život bez korone. Na moru, na igralištu, na rukometnim utakmicama… Sve je bilo savršeno! Povratkom u novu školsku godinu došle su nove mjere po kojima se samo djeca u izolaciji školuju online. Da budem iskrena, sviđa mi se ta ideja.

Nakon dvije godine uz koronu napokon sam došla do zaključka. Korona nikad nema pravila, nekima je život uz nju moguć a nekima nije. Jedina stvar kojoj se sad možemo nadati je da će sve ovo biti brzo gotovo!

**Mia Matuza, 7.a**

**Život s koronom je (ne)moguć**

Ne tako davne 2019. godine pojavio se jedan virus zvan Covid-19. Isprva sam mislila da je taj čudotvorni virus samo pojačana gripa te da se u Hrvatskoj neće ni pojaviti i nisam bila nimalo zabrinuta.

Početkom 2020. godine korona virus je odlučio posjetiti Hrvatsku. Moje mišljenje o njemu nije se promijenilo. Sredinom ožujka smo primili obavijest da dva tjedna nećemo ići u školu. Neću lagati, svi smo bili pomalo uzbuđeni vidjeti kako će to biti kada nećemo imati školu toliko dugo. Kroz ta dva tjedna, korona nije odlučila pritisnuti kočnice sa zarazama, već je odlučila dati gas. Vjerujem da su svi bili u strahu hoće li se ili neće zaraziti. Nakon što su ta dva tjedna prošla, nisam više mogla izdržati biti zatvorena u kući cijelo vrijeme, poludjela sam! Bila sam jako sretna što ćemo se vratiti u školske klupe, no tada hladan tuš – saznali smo da će škole biti zatvorene do kraja školske godine. Poslije nekog vremena, ljudi su se već privikli biti po cijele dane doma i ljenčariti. I tek tako, došao je kraj petom razredu i svoj zadnji dan nastave u školi uz koju sam odrasla, provela sam doma sjedeći uz računalo. Pošto sam se selila, bila sam zabrinuta da ću svoj prvi dan u novoj školi provesti online, no na svu sreću to se nije dogodilo.

Šesti razred bio je veoma zanimljiv, ali i iscrpljujući. Malo smo bili u školi, a prije nego li kažeš 'keks', našli smo se u pidžamama ispred računala po cijele dane zureći u ekran prateći nastavu. Sva 'korona stvar' mi je bila uvrh glave i pitala sam se kad će ova gospođica korona odlučiti spakirati kofer i samo nestati. Dapače, moje želje se nisu ostvarile ni sada, u sedmom razredu.

Još uvijek konstantno mijenjamo načine pohađanja škole. Moj najveći strah je da ću zadnji dan osnovne škole provesti online ili licem pod maskom. Život s koronom je stvarno nemoguć!

**Ena Škoda, 7.a**

**Život s koronom je (ne)moguć**

Odlazak u školu, na trening, utakmicu ili druženje s najboljom prijateljicom… Peti razred i nije tako strašan kako su me svi plašili.

Slučajno u prolazu na TV-u čujem o nekom virusu. Počinje gripa, ništa strašno. Za nekoliko dana svi moji ukućani sjede i gledaju dnevnik s čudnim izrazima na licu. Slike iz Italije, bolnice prepune ljudi. Govore o velikom broju umrlih. „Što je to?“ pitam samu sebe, a odgovor ne nalazim. Ubrzo je slijedilo zatvaranje svih trgovina, kafića, svega. Ljudi su počeli raditi od kuće, starijima se preporučalo da ne izlaze, maske za lice postale su obavezne… A onda je došlo i zatvaranje škola. U početku mi se činilo dobro i vrijeme je prolazilo, a povratka u školu nije bilo. Nisam vidjela prijatelje, učitelji su nam se javljali preko tableta, uglavnom u pisanom obliku. Komunikacije gotovo da nije bilo. Nisam više znala kako se osjećam. Kamo god sam poželjela ići, odgovor roditelja je uvijek bio negativan.

Došlo je ljeto, virus se pritajio i mislila sam da će sve biti u redu. Povratak u školu, šesti razred. Neobično je to što idem u školu poslije podne. Nisam naučena učiti ujutro. Nemam osjećaj da moram tako raditi i to mi je problem. Moram ponovno učiti kako se uči. Nakon par tjedana počinje nastava u smjenama, jedan tjedan ujutro, drugi poslije podne, opet se moram prilagoditi. Dosta više tog covida! Želim normalan život!

Tek sada počinje muka. Moji su se ukućani svi razboljeli i to teško. Iako sam bila izolirana, u svojoj sobi, ipak sam i ja oboljela, ali srećom ne teško. Bila je to jednodnevna viroza, za mene ništa strašno.

Doček Nove godine bez dočeka, malo smo u školi, malo imamo nastavu na daljinu, to je početak 2021. godine. Stiže cjepivo, neki podržavaju cijepljenje, drugi se protive, a ja samo želim normalan život.

Sada, početkom 2022. godine još uvijek se borimo s virusom i kad god pomislim da je konačno kraj, pojavi se nova podvrsta tog nesretnog covida. Naišla sam na podatak da je virus izašao iz laboratorija. Mislim da bi ljudi, koji su školovani i pametni, tu svoju pamet trebali koristiti za nešto bolje. Neka pronađu lijekove za izlječenje bolesti, a ne da stvaraju bolest!

Covid mi je oduzeo dio djetinjstva, dio mladenačkog odrastanja. Umjesto druženja, zajedničkog smijanja, slavljenja rođendan, sve sam više vezana za društvene mreže. Ne volim ovakav način života, ali sam bila prisiljena naučiti živjeti s maskama, izolacijama i nedruženjem.

„Budimo odgovorni“ – stalno mi odzvanja u ušima. Cijepite se, testirajte se, dezinficirajte se...   Pomognite vi nama da uživamo u najljepšem dobu našega odrastanja. Odgovorni, budite i vi odgovorni!

**Magdalena Grabant, 7.a**